text: Klammeri på sidelinien
  01 juni 2010 kl. 06.57
  En serie 4-kamp endte i optøjer på sidelinien. Spillere og trænere fra Lundtoft IF skabte tumult under en kamp mellem Aabenraa og Gråsten Boldklub, som har indgivet en officiel klage til JBU.
  - Det var en helt skandaløs opførsel, siger træner Rasmus Ringgaard, Gråsten, til JydskeVestkysten.
  Han forklarer, at holdet fra Lundtoft IF var meget berusede, da de kom for at overvære lokalopgøret. Lundtoft var interesseret i, at Aabenraa skulle vinde.
  Træneren fra Lundtoft var den værste og gik forrest i optøjerne. Han startede slagsmål på sidelinien, og hev fat i en Gråsten-spilller, som skulle kaste indkast.
  
  Kastede med dåser
  - De kastede med dåser, der var både fulde og tomme. Og prøvede hele tiden at komme i karambolage med vore spillere. det var en chokerende oplevelse, siger Rasmus Ringgaard.
  Sagen er indbragt for Jydsk Boldspil Union (JBU), som ikke erindrer at have fået en lignende batalje at tage stilling til. Der ventes en afgørelse i løbet af en uge.
  